b'\n_START_ARTICLE_\nMarta (opera)\n_START_PARAGRAPH_\nMarta (s podnaslovom Sejem v Rich\xc2\xadmondu) je komi\xc4\x8dna opera v \xc5\xa1tirih dejanjih (\xc5\xa1estih slikah) Friedricha von Flotowa. Libreto je spisal deloma po na\xc4\x8drtu Scribejevega sodelavca, libretista Saint-Georgesa Friderik Viljem Riese, ki je tudi avtor li\xc2\xadbreta druge poznane Flotowe opere Alessandro Stradella._NEWLINE_Glasba v operi je \xc5\xbeivahna in polna sve\xc5\xbeih ter dobrih domislekov. V opero je skladatelj spretno vpletel irsko narodno pesem\xc2\xa0\xc2\xbbZadnja ro\xc5\xbea\xc2\xab, ki se ve\xc4\x8dkrat ponavlja v delu, uverturo pa so nekdaj radi igrali v salonih. Krstna predstava je bila 25. novembra 1847 na Dunaju ob navzo\xc4\x8dnosti skladatelja. Samo na Dunaju je opera do\xc5\xbeivela nad 500 ponovitev, kar je bilo za tiste \xc4\x8dase svojevrsten rekord._NEWLINE_Najbolj znan odlomek iz opere je arija Lyonela iz tretjega dejanja Oh, lepo zrlo njo moje sre\xc4\x8dno oko (ital. M\xe2\x80\x99appar\xc3\xac tutt\xe2\x80\x99amor). Pogosto jo na svojih koncertih izvajajo tenoristi._NEWLINE_Na odru ljubljanske Opere je bilo delo uprizorjeno spomladi leta 1933.\n_START_SECTION_\nVsebina\n_START_PARAGRAPH_\nGodi se v gradu Lady Harriet, v Richomondu in okolici za \xc4\x8dasa vladanja kraljice Ane (1702\xe2\x80\x941714).\n_START_SECTION_\nPrva slika\n_START_PARAGRAPH_\nBudoar dvorne dame lady Harriet._NEWLINE_Lady Harriet je naveli\xc4\x8dana dvor\xc2\xadnega \xc5\xbeivljenja in zunanjega bleska, zato poto\xc5\xbei svoji zaupnici in prijateljici Nancy svoj dolg\xc4\x8das, v katerem mora \xc5\xbeiveti. Nobena stvar je ne more ve\xc4\x8d razveseliti. Nancy ji svetuje edino in poslednje zdravilo, in sicer ljubezen. V tem slovesno najavijo prihod lorda Tristana. Lord dvori Harrieti, ona pa ga le vle\xc4\x8de za nos. Iz daljave prihajajo glasovi deklet in Harriet se odlo\xc4\x8di, da pojde z Nancy, preoble\xc2\xad\xc4\x8dena v kme\xc4\x8dko obleko na sejem, kjer ho\xc4\x8de biti vsaj enkrat vesela med preprostimi ljudmi in u\xc5\xbeivati vrvenje na sejmi\xc5\xa1\xc4\x8du. Lord je nad na\xc4\x8drtom ogor\xc4\x8den, mora pa kot njun za\xc5\xa1\xc4\x8ditnik iti z njima, preoble\xc4\x8de se v zakupnika Boba.\n_START_SECTION_\nDruga slika\n_START_PARAGRAPH_\nNa sejmu deklet v Rich\xc2\xadmondu._NEWLINE_Bogati zakupnik Plumkett pride na sejem s svojim pobratimom Lyonelom, \xc4\x8digar poreklo je zavito v skrivnost. Lyonelov o\xc4\x8de je neko\xc4\x8d na\xc5\xa1el kot izgnanec zato\xc4\x8di\xc5\xa1\xc4\x8de v hi\xc5\xa1i Plumkettovih star\xc5\xa1ev, kjer je umrl nespoznan, sinu Lyonelu pa je zapustil prstan, ki naj mu prinese v stiski re\xc5\xa1itve in varstva. Sejemski sodnik odpre najem slu\xc5\xbekinj, h kateremu so pri\xc5\xa1le tudi Harriet, Nancy in lord Tristan. Plumkettu in Lyonelu sta bili posebno v\xc5\xa1e\xc4\x8d gospodi\xc4\x8dni Harriet in Nancy, jih najameta in jim izro\xc4\x8dia aro. Na\xc2\xadmi\xc5\xa1ljene slu\xc5\xbekinje ne jemljejo resno vse zadeve, kmalu pa jih prepri\xc4\x8da razsodba, da mora vsaka slu\xc5\xbekinja, ki je vzela aro, slu\xc5\xbeiti svojemu gospodarju eno leto.\n_START_SECTION_\nDrugo dejanje\n_START_PARAGRAPH_\nNa Plumkettovem domu._NEWLINE_\xc2\xbbSlu\xc5\xbekinji\xc2\xab, ki ju pripeljejo k novemu gospodarju, sta potrti, ker je \xc5\xa1ala postala resnica. Pri delu odpovesta, tako da ju morata mo\xc5\xbea u\xc4\x8diti tka\xc2\xadnja. Nancy nastopa sedaj z imenom Julija, lady Harriet pa je postala Marta. Julija kmalu zbe\xc5\xbei, Plumkett pa jo dohiti; Lyonel pa obljublja Marti, \xc4\x8deprav ne zna delati, prijetno \xc5\xbeivljenje. Delati ji ne bo treba, zato naj poje in naj bo vesela. Prosi jo, naj mu zapoje narodno pesmico, Marta se sprva brani, nato pa mu le zapoje pesem o ro\xc5\xbei. Lyonel je o\xc4\x8daran, odkrije ji svojo ljubezen in jo prosi za roko. Marta se spomni svojega visokega porekla in stanu ter ga zavrne, kljub temu da jo gane njegova zvesta ljubezen. Plumkett se vrne z Nancy in po\xc5\xa1lje slu\xc5\xbekinji k po\xc4\x8ditku. Lord Tristan ju je na\xc5\xa1el in z njegovo pomo\xc4\x8djo zbe\xc5\xbeita v temni no\xc4\x8di.\n_START_SECTION_\nTretje dejanje\n_START_PARAGRAPH_\nGozdna kr\xc4\x8dma._NEWLINE_Plumkett s kmeti popiva in \xc4\x8daka dana\xc5\xa1nji kralji\xc4\x8dni dvorni lov, ki bi si ga rad ogledal. Ves prese\xc2\xadne\xc4\x8den spozna v Nancy slu\xc5\xbekinjo, ki je zbe\xc5\xbeala z njegovega doma. Uveljaviti ho\xc4\x8de svoje pravice do Nancy, vendar ga spremljevalci pre\xc2\xadpodijo s sulicami. Lyonel je postal oto\xc5\xbeen in vzdihuje za svojo Marto. Ona sama pa i\xc5\xa1\xc4\x8de v svoji notranji razdvojenosti samote in sre\xc4\x8da Lyonela, ki je presre\xc4\x8den, da jo je spet na\xc5\xa1el. Sedaj jo ne pusti ve\xc4\x8d, da bi \xc5\xa1la od njega. Tudi lady ljubi Lyonela, vendar mu skriva svojo ljubezen, ker je stanovska razlika med njima prevelika. Zatem po\xc2\xadkli\xc4\x8de lovsko dru\xc5\xbebo. Lyonel pripoveduje, da je pri\xc5\xa1la navzo\xc4\x8da dama v njegovo hi\xc5\xa1o kot slu\xc5\xbekinja, toda nih\xc4\x8de mu tega ne verjame. V zapor bi moral, da bi se pa ubranil sramote, izro\xc4\x8di Plum\xc2\xadkettu prstan, ki naj ga poka\xc5\xbee kraljici, da ga re\xc5\xa1i in oprosti.\n_START_SECTION_\nPrva slika\n_START_PARAGRAPH_\nPri Plumkettovih._NEWLINE_Lady se odlo\xc4\x8di s skesa\xc2\xadnim srcem priznati svojemu dragemu ljubezen, da bi ga ozdra\xc2\xadvila \xc5\xbealosti in se z njim pobotala. Ona sama je nesla kraljici prstan in mu razkrije, da je bil njegov o\xc4\x8de po krivem izgnan grof Derby. Lady mu ponudi svojo roko, Lyonel pa jo obdol\xc5\xbei hinav\xc5\xa1\xc4\x8dine in je hladen za vse ljubeznive besede. Obupana, da jo je Lyonel zavrnil, sklene zadnji poizkus in napravi na\xc4\x8drt, pri katerem naj ji pomagata Nancy in Plumkett, ki sta se \xc5\xbee na\xc5\xa1la in sporazumela v vseh ljubezenskih vpra\xc5\xa1anjih.\n_START_SECTION_\nDruga slika\n_START_PARAGRAPH_\nPred Plumkettovo hi\xc5\xa1o._NEWLINE_Postavili so se\xc2\xadjem, ki je podoben onemu v Richmondu. Najemniki so sosedje, lady in Nancy sta spet preoble\xc4\x8deni in \xc4\x8dakata med drugimi slu\xc5\xbeki\xc2\xadnjami. Navzo\xc4\x8d je tudi sodnik. Plumkett, ki je pripeljal s seboj oto\xc5\xbe\xc2\xadnega Lyonela, spet izbira med deklami. Spra\xc5\xa1uje jih, kaj znajo. Lady \xe2\x80\x94 sedaj spet Marta \xe2\x80\x94 se obrne k Lyonelu in mu pove, da bo vse \xc5\xbeivljenje posvetila samo njemu. Lyonel se zbudi kakor iz te\xc5\xbekega sna in ga preplavi silna sre\xc4\x8da. Tudi Plumkett najame Nancy, toda tokrat za vse \xc5\xbeivljenje, dobi pa od nje za aro malo zau\xc5\xa1nico, ki spro\xc5\xbei pri vseh navzo\xc4\x8dih smeh.'